壽皇子  其二
作者：程珌
朝代：宋

paragraphs: 太初孰元，渾淪蒙密。
彌漫宇宙，一氣沕潏。
孰知是時，無極有極。
天高地下，人生物出。
疇雖未分，易雖未畫。
行乎其間，充滿周悉。
炎黄啟序，姬孔抉機。
陶爲泰和，數千其期。
寫爲六經，萬言具垂。
太史變法，漢唐續維。
迄于我宋，皇皇巍巍。
百代以下，上接農羲。
畏天若臨，視民如傷。
消斥姦佞，登崇雋良。
急將寬兵，我武維揚。
選牧與部，仁風以翔。
節用裕下，根深本强。
身修國治，綱舉目張。
由經而史，自皇而王。
以暨我朝，同此一綱。
天賦高妙，學力深詳。
上而河洛之圖畫，近而我祖之憲章。
貫千古於旦暮，歛一心於混茫。
大哉斯學，夫豈經生學士析解章句而已哉。